Whatever the Case May Be

Whatever the Case May Be () ir ASV televīzijas seriāla "Pazudušie" pirmās sezonas divpadsmitā sērija. Sērijas režisors ir Džeks Benders, scenāristi ir Deimons Lindelofs un Dženifera Dzonsone. Sērija pirmo reizi pārraidīta 2005. gada 5. janvārī.

Sērija stāsta par to, kā Sojers un Keita atrod aizslēgtu diplomātu, un Keita par katru cenu cenšas to iegūt. Saīds un Šenona sāk izrādīt romantiskas jūtas viens pret otru. Tiek atklāta arī Keitas kriminālā pagātne — viņas līdzdalība bankas aplaupīšanā.

 Sižets 

 Uz salas 
Džungļos Sojers satiek Keitu, kura kāpj kokos augļu meklējumos. Sojers uzaicina Keitu doties viņam līdzi un aizved Keitu uz nelielu ezeru ar ūdenskritumu. Viņi peld, lec no ūdenskrituma ezerā, līdz pamana divus pasažieru līķus, kas sēž lidmašīnas sēdekļos zem ūdens. Keita pamana zem sēdekļa diplomātu un mēģina to dabūt, bet viņai tas neizdodas, tāpēc Sojers nāk palīgā. Pēc tam, kad viņš to izvelk, izrādās, ka tas ir aizslēgts, un Sojers, saprotot, ka diplomāts nepieder Keitai, paņem to sev.

Tikmēr pludmalē sākas paisums, kas sasniedz lidmašīnas atlūzas un ieskalo izdzīvojušo mantas okeānā. Kamēr visi ir aizņemti ar mantu glābšanu, Džeks atkal atgādina Saīdam par dzīvības iespējamību alā, bet viņš atsakās, norādot uz Ītana neseno Klēras nolaupīšanu, kā arī uz dīvainu radību, kas lauž kokus un rada savādas skaņas. Tad Džeks lūdz Saīdu aizvest viņu pie Ruso, bet viņš atkal atsakās, sakot, ka viņa ir traka, taču piebilst, ka mēģinās iztulkot kartes, ko viņai nozadzis. Šajā laikā Šenona jautā Būnam, kurš atgriezies, par viņa prombūtni, taču viņš tikai saka, ka kopā ar Loku turpina meklēt Klēru.

Naktī Keita neveiksmīgi mēģina nozagt Sojeram diplomātu. No rīta Saīds lūdz Šenonu palīdzēt tulkot Ruso kartes. Sojers mēģina atvērt diplomāta slēdzeni, un Maikls ar Hugo viņu ķircina, norādot, ka tas ir Halliburton diplomāts un ka to gandrīz nav iespējams atvērt. Maikls arī piebilst, ka to var atvērt tikai, uzsitot pa to ar kaut ko smagu. Roza cenšas novērst Čārlija domas no Klēras. Būns slepeni apciemo Loku džungļos.

Tikmēr Sojers mēģina nomest diplomātu no augstuma, taču tas neizdodas. Turklāt pieskrien Keita un paņem diplomātu, kamēr Sojers vēl atrodas augšā. Viņam izdodas panākt Keitu un atgūt diplomātu. Pēc tam Sojers piedāvā viņai pateikt, kas tajā atrodas, un tad viņš to viņai atdos. Taču Keita neko nesaka, un Sojers aiziet. Vēlāk Keita pienāk pie Džeka un negribīgi pastāsta viņam par diplomātu, kas, izrādās, piederējis maršalam Marsam. Viņš tajā vedis četras pistoles un munīciju, bet Sidnejas lidostas administrācija piespieda viņu to reģistrēt kā nododamo bagāžu, nevis ņemt līdzi rokas bagāžā. Diplomāta atslēga atrodas maršala makā, kas savukārt ir viņa aizmugurējā kabatā. Džeks saka, ka ir apracis maršalu kopā ar atslēgu, un, lai to dabūtu, viņam nāksies izrakt Marsa ķermeni.

Pēc ķermeņa izrakšanas Keita mēģina novērst Džeka uzmanību, bet viņš pamana, ka Keita ir paņēmusi atslēgu, un piespiež viņu to atdot. Šenona iztulko, kas rakstīts uz Ruso papīriem, bet tur ir viens nesaprotams ķēpājums. Saīds saka, ka Šenona ir kļūdījusies, un viņi nedaudz sastrīdas. Džekam izdodas atņemt diplomātu Sojeram, piedraudot atteikt viņam pretsāpju līdzekļus ievainotajai rokai. Sojers tikai brīdina Džeku būt uzmanīgam Keitas tuvumā. Viņi atver diplomātu, un tur tiešām ir ieroči, kā arī aploksne ar uzrakstu "Personīgās mantas". Keita nevēlas stāstīt, kas atrodas iekšā, un Džeks uz viņu kliedz, aizver diplomātu un aiziet.

Tajā naktī izdzīvojušie iekur ugunskurus. Roza runā ar Čārliju, palīdzot viņam samierināties ar Klēras nolaupīšanu. Šenona pasaka Saīdam, ka Ruso rakstītais ir dziesmas vārdi, un pēc tam nodzied to Saīdam. Būns viņus vēro no kokiem. Keita sēž pie ugunskura, rokās grozot rotaļu lidmašīnu no aploksnes.

 Keitas atmiņas 
Keita sēž uzgaidāmajā telpā bankā, kad iebrūk trīs laupītāji. Viņi sagūsta visus klientus kā ķīlniekus, bet viens no klientiem mēģina pretoties un izsit ieroci vienam no laupītājiem. Ierocis nokrīt pie Keitas, taču viņa saka, ka nevar šaut. Tad viens no laupītājiem — Džeisons — to atņem Keitai un aizved uz biroju, lai viņu sodītu.

Tomēr izrādās, ka Keita arī ir iesaistīta laupīšanā — viņa un Džeisons skūpstās. Pēc tam viņi atgriežas bankas galvenajā zālē, un Džeisons, piedraudot Keitai ar ieroci, piespiež darbinieku Hatonu atslēgt naudas seifu. Hatons piekrīt, pēc kā lūdz palaist viņu un Keitu. Džeisons tikai smejas un atklāj, ka Keita ir viņa līdzdalībniece, pēc kā viņš grasās nošaut Hatonu. Keita, kurai bija solīts, ka laupīšanas laikā neviens nemirs, atņem Džeisonam ieroci un ievaino viņu un abus pārējos līdzdalībniekus bez nāvējošām sekām. Pēc tam viņa atslēdz vienu no kastēm un izņem no turienes aploksni.

 Lomās 

 Galvenie varoņi 

 Metjū Fokss — Džeks Šepards
 Evandželīna Lilī — Keita Ostena
 Horhe Garsija — Hugo "Hērlijs" Rejess
 Džošs Holovejs — Džeimss "Sojers" Fords
 Navīns Endrūss — Saīds Džara
 Jundžina Kima — Sun Kvona

 Terijs O'Kvīns — Džons Loks
 Herolds Perino — Maikls Dosons
 Malkolms Deivids Kellijs — Volts Dosons
 Megija Greisa — Šenona Rezerforda
 Īens Somerholders — Būns Karlails
 Dominiks Monahans — Čārlijs Peiss

 Otrā plāna varoņi 

 Laverna S. Koldvela — Roza Nedlera
 Kristians Boumens — Stīvs Dženskinss
 Dastins Vačmens — Skots Džeksons
 Medisona — suns Vinsents
 Viktors Brauns — Džeisons
 Braiens Sato — Ričards

 Džims Mocarela — Džeroms
 Mārdžorija Marjane — Beta
 Tims Haligans — Marks Hatons
 Ahillejs Geisiss — Maiks
 Kriss Kandela — Kreigs

 Ārējās saites 

Kategorija:Pazudušie